Rasfarlig vei stengt igjen: - En fryktelig strekning
Det rasfarlige stedet Holmbuktura, som nå har holdt 80-90 personer isolert i Jøvik utenfor Tromsø i seks døgn, er ikke førsteprioritet på Troms fylkeskommunes liste over rasfarlige strekninger.Dermed er det fortsatt uvisst hva som skjer med strekningen, som nå er stengt for fjerde gang på under to måneder. - Frustrasjonen i bygda er enorm nå, og jeg frykter at enkelte flytter fra bygda etter denne vinteren. Nå må bare politikerne bestemme seg og få bevilget penger. Det har vi ventet på siden 1970, sier leder Bjørn Stakkenes i Jøvik utviklingslag. Heller ikke torsdag denne uken fant Statens vegvesen det trygt å starte arbeidet med å fjerne de enorme snømassene på grunn av faren for nye skred. Fredag ble imidlertid arbeidet påbegynt.Tall fra Statens vegvesen viser at bygdene Jøvik og Olderbakken har blitt isolert på denne måten i snitt to-tre ganger hver eneste vinter siden registreringene startet på 70-tallet.Politikerne ønsker foreløpig heller å prioritere å bygge en bro over Ullsfjorden og til Jøvik, slik at man har en omkjøringsmulighet når veien blir stengt. Plan for oppstart av denne utbyggingen er satt til 2018-2019.Nå åpner fylkesråden for å fremskynde dette. - Vi skal nå se på rulleringen av prosjektene i vår transportplan i dialog med kommuner og næringsliv. Det er fylkestinget som bestemmer til syvende og sist, sier Olsen. - Jeg vil ta til orde for at vi løfter dette prosjektet vesentlig frem og heller sørger for å bruke rassikringsmidler for Holmbuktura til en bru. Dette vil også være et vesentlig bidrag til å i gang med Ullsfjordforbindelsen som kan knytte Nord-Troms og Tromsø tettere sammen, sier leder i samferdselskomiteen på fylkestinget, Ole M. Johansen (Frp). Noe må skje, mener lokalbefolkningen. - Vi tar det vi får. Personlig har jeg mest tro på bruløsningen, men rassikring er også viktig for mange, sier Stakkenes, som også sitter i styret til Ullsfjordforbindelsen.
Den isolerte lokalbefolkningen får ingen snarlig rassikring av politikerne. En bru kan bli løsningen.